CELEX: 
Language: hu
Date: 2021-11-18 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/1938 európai parlamenti és tanácsi rendeletnek a kockázati csoportok összetétele tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A földgázellátás biztonságának megőrzését szolgáló intézkedésekről szóló, 2017. október 25-i (EU) 2017/1938 európai parlamenti és tanácsi rendelet
                  1
                (a továbbiakban: rendelet) az Unión belüli gázellátás biztonságát szolgáló olyan mechanizmust hoz létre, amely a kockázatok azonosításának és előrejelzésének elgondolásán alapul (a továbbiakban: kockázatalapú megközelítés). A kockázatok regionális és nemzeti szinten történő azonosítását és értékelését követően a következő lépés a tagállamok számára az, hogy megfelelő megelőző intézkedéseket hozzanak a kockázatok valószínűségének csökkentésére, valamint hogy vészhelyzeti intézkedéseket írjanak elő, amelyek a gázellátás zavara esetén lehetővé teszik a hatások minimalizálását vagy megszüntetését. A szóban forgó intézkedéseket a nemzeti megelőzési cselekvési tervekben és vészhelyzeti tervekben (a továbbiakban: nemzeti tervek) kell ismertetni.
            
            
               A szolidaritás szellemében a regionális együttműködés a rendelet egyik vezérelve. Az egymással összefüggő kockázatok közösen, regionális szinten történő értékelése átfogóbbá és pontosabbá teszi a kockázatértékelést, és biztosítja, hogy a tagállamok jobban fel legyenek készülve az esetleges válsághelyzetekre. Emellett az ellátásbiztonság terén alkalmazott összehangolt és előzetesen egyeztetett megközelítés következetes választ biztosít vészhelyzet esetén, optimalizálja az erőforrásokat, hatékonyabbá teszi az intézkedéseket, és csökkenti a kizárólag nemzeti szintű intézkedések nyomán a szomszédos tagállamokban jelentkező esetleges negatív továbbgyűrűző hatások kockázatát.
            
            
               A közös kockázatértékelések előkészítésének strukturálása és a regionális együttműködés megkönnyítése érdekében a rendelet I. melléklete tizenhárom regionális kockázati csoportot jelöl meg, amelyek az alábbi négy regionális egységbe sorolhatók: a kelet, az Északi-tenger, az Észak-Afrika és a délkelet felől érkező gázellátás kockázati csoportjai. Ezek a kockázati csoportok szolgálnak alapul a megerősített regionális együttműködés számára, és lehetővé teszik, hogy az összes érintett tagállam megfelelő és hatékony határokon átnyúló intézkedésekről állapodhasson meg az egyes kockázati csoportokon belül, illetve azokon kívül is a vészhelyzeti ellátási folyosók mentén.
            
            
               A kockázati csoportok az Unió gázellátásának biztonságát érintő főbb transznacionális kockázatokat tükrözik; összeállításuk a fő gázellátási források és útvonalak alapján történt. Minden kockázati csoport magában foglalja azokat a tagállamokat, amelyek gázellátási zavarok esetén az érintett folyosó menti fekvésüknek köszönhetően stratégiai szerepet játszhatnak. A rendelet 3. cikkének (8) bekezdése értelmében a Bizottság felhatalmazást kap arra, hogy a főbb transznacionális kockázatok alakulásához igazodva naprakésszé tegye a csoportok összetételét.
            
            
               A rendelet 7. cikkének (2) bekezdése előírja a tagállamok számára, hogy minden egyes kockázati csoporton belül elvégezzék az összes olyan releváns kockázati tényező – mint például természeti katasztrófák, műszaki, kereskedelmi, szociális, politikai és egyéb kockázatok – közös értékelését (a továbbiakban: közös kockázatértékelés), amelyek kiválthatják annak a gázellátást érintő főbb transznacionális kockázatnak a bekövetkeztét, amelyre tekintettel a kockázati csoportot létrehozták.
            
            
               A regionális együttműködés megvalósíthatósága érdekében a 7. cikk (2) bekezdése kiköti, hogy a tagállamoknak minden kockázati csoporton belül meg kell állapodniuk egy együttműködési mechanizmusról. E mechanizmust kellő időben kell létrehozni, úgy, hogy elegendő idő álljon rendelkezésre a közös kockázatértékelésre, valamint olyan megfelelő és hatékony, határokon átnyúló, minden érintett tagállam jóváhagyását igénylő intézkedéseknek a megvitatására és elfogadására, amelyeket be kell építeni a nemzeti tervek regionális fejezeteibe.
            
            
               A rendelet 7. cikke (1) bekezdésének megfelelően a Földgázpiaci Szállításirendszer-üzemeltetők Európai Hálózata (ENTSOG) 2017-ben első alkalommal végezte el a gázellátási zavarokat és az infrastruktúra működésének zavarait leíró forgatókönyvek egész Unióra kiterjedő szimulációját. A szimuláció azonosította és értékelte a vészhelyzeti gázellátási folyosókat, továbbá megállapította, hogy mely tagállamok képesek kezelni az azonosított kockázatokat. A gázellátási zavarokat és az infrastruktúra működésének zavarait leíró forgatókönyveket, valamint a szimuláció módszertanát az ENTSOG a gázkoordinációs csoporttal (a továbbiakban: GCG) együttműködésben határozta meg. 
            
            
               Első szimulációjához az ENTSOG a különböző gázfolyosók mentén 2017. október 1-jén üzemben lévő gázinfrastruktúrákat vette alapul. A gázellátási és infrastrukturális zavarokkal kapcsolatos forgatókönyvek ezen első szimulációja szolgált kiindulópontként az egyes kockázati csoportokon belüli első közös kockázatértékelések és a nemzeti kockázatértékelések elkészítéséhez, amelyeket a legtöbb tagállam 2019-ben és 2020-ban véglegesített. Ezek a kockázatértékelések pedig a (legtöbb tagállam által szintén 2019 és 2020 folyamán véglegesített) nemzeti tervekben ismertetett megelőző és vészhelyzeti intézkedések alapját képezték.
            
            
               Az Unió egészére kiterjedő szimuláció kiegészítéseként 2020 októberében a GCG kérésére az ENTSOG megvizsgálta több olyan jelentős infrastruktúra ellátásbiztonsági hatását, amelyek üzembe helyezésére időközben került sor. E kiegészítéshez ismét három forgatókönyv készült, amelyek az alábbi, 2019-ben átadott beruházásokat figyelembe véve szimulálták a működési zavarokat: a Finnország és Észtország között kiépített „balti összekötőelem” (Baltic Connector), valamint az Oroszországból Törökországon keresztül Bulgáriába irányuló új gázimport-kapacitás (TurkStream2).
            
            
               A rendelet értelmében a kockázatértékelési ciklust, így az Unió egészére kiterjedő szimulációt/a közös kockázatértékeléseket/a nemzeti kockázatértékeléseket/a nemzeti terveket négyévente felül kell vizsgálni.
            
            
               Az ENTSOG 2021 novemberéig véglegesítendő szimulációjának módszertana és kiinduló feltételezései nagyrészt megegyeznek az első szimulációban alkalmazott módszerekkel és feltevésekkel. A tapasztalatokból tanulva ugyanakkor az Unió egészére kiterjedő felülvizsgált szimuláció magában foglalja a várhatóan 2023 januárjáig üzembe lépő projekteket is. A szimuláció így a lehető legreálisabb képet adja majd a vészhelyzeti gázfolyosóknak a következő (várhatóan a 2023/2024-es téli időszakban kidolgozásra kerülő) nemzeti tervek alkalmazása idején meglévő konfigurációjáról. A releváns projektek kiválasztása azon műszaki adatok alapján történik, amelyeket a projektgazdák az ENTSOG következő tízéves hálózatfejlesztési tervének
                  2
                előkészítésével összefüggésben nyújtottak be az ENTSOG-nak.
            
            
               A 2017 óta újonnan üzembe helyezett, valamint az elkövetkező hónapokban és 2022. december végéig átadásra kerülő főbb gázinfrastruktúrák elemzése azt mutatja, hogy új vészhelyzeti ellátási folyosók jöttek létre, amelyek várhatóan hatással lesznek a vészhelyzeti gázáramlásokra. Ezzel együtt új rendszerösszekötőkkel bővül a fő gázellátási útvonalak potenciális üzemzavara esetén a segítségnyújtásba bevonható tagállamok listája. 
            
            
               Következésképpen módosítani kell egyes kockázati csoportoknak a rendelet I. mellékletében meghatározott összetételét annak érdekében, hogy az tükrözze néhány további tagállam bizonyos ellátási folyosók mentén betöltött szerepét, és lehetővé váljon ezen országok számára a kockázati csoportok közös kockázatértékelésében, valamint a regionális megelőző és vészhelyzeti intézkedések közös meghatározásában való részvétel.
            
            
               Az Egyesült Királyság 2020. február 1-je óta nem tagállama az Európai Uniónak. A jogbiztonság érdekében tehát törölni kell az I. mellékletben felsorolt tagállamok közül.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A GCG-t
                  3
                a rendelet 4. cikke hozta létre a gázellátás biztonságát érintő intézkedések összehangolásának megkönnyítésére. A GCG a tagállamoknak, az Energiaszabályozók Együttműködési Ügynökségének (ACER) és az ENTSOG-nak a képviselőiből, valamint a gázipar és az érintett felhasználók képviseleti szerveinek képviselőiből áll
                  4
               .
            
            
               A rendelet 4. cikkének (4) bekezdése lehetőséget teremt arra, hogy a Bizottság a GCG-t a tagállamok képviselőire korlátozott formációban is összehívhassa.
            
         
         
            
               Annak kérdése, hogy az új infrastruktúrák milyen hatást gyakorolnak majd az I. melléklet szerinti meglévő vészhelyzeti ellátási folyosókra, 2020-ban a GCG három rendes ülésének napirendi pontja volt, és megvitatására az ENTSOG által az ellátási zavarokat és az infrastruktúra működésének zavarait leíró forgatókönyvek első, egész Unióra kiterjedő szimulációjához fűzött 2020. évi kiegészítésről folytatott megbeszélések keretében került sor.
            
            
               Az ENTSOG 2021-es szimulációjának módszertanát és kiinduló feltételezéseit a GCG 2021. május 6-i rendes ülésén ismertették és tárgyalták meg. A megbeszélések – egyéb módszertani szempontok mellett – a 2023-ban várhatóan átadott infrastruktúrák szimulációba való esetleges beépítésére, valamint az e döntésből eredően a kockázati csoportok összetételére gyakorolt hatásra összpontosítottak. A Bizottság szolgálatai bemutatták a kockázati csoportok naprakésszé tételének eljárását és tervezett ütemezését. Az ülést követően két hét állt a GCG rendelkezésére, hogy írásban észrevételeket
                  5
                tegyen.
            
            
               A kockázati csoportok aktualizálásának tervezetét a GCG 2021. július 13-án
                  6
               , majd 2021. augusztus 19-én e-mailben kapta meg, a GCG szűk körű ülésére szóló meghívóval együtt, amelyet a címzettek az ülésszervezői felületen keresztül kaptak kézhez.
            
            
               A tervezet véleményezés céljából 2021. július 20. és 2021. augusztus 17. között négy héten keresztül hozzáférhető volt a nyilvánosság számára. Az észrevételek
                  7
                összességében támogatták a tervezett változtatásokat.
            
            
               A tagállami képviselőkre és (megfigyelőként) az ENTSOG-ra korlátozott GCG-ülésre 2021. szeptember 2-án, webkonferencia formájában került sor.
            
            
               A Bizottság tudomásul vette a Németország, Magyarország és Hollandia által tett és az ülés jegyzőkönyvében rögzített észrevételeket, és arra a következtetésre jutott, hogy a felhatalmazáson alapuló rendelet tervezete általános támogatottságot élvez.
            
            
               Ami Magyarországnak a Transz-balkán kockázati csoportban való tagságát illeti, a Bizottság nyugtázta azt az információt, amely szerint a Magyarország és Románia közötti kétirányú szállításra alkalmas infrastruktúra rendszerösszekötő pontjának kapacitásbővítése várhatóan nem fejeződik be 2023 januárjáig.
            
            
               A jogalkotás minőségének javításáról szóló 2016-os intézményközi megállapodással és az ahhoz csatolt, a felhatalmazáson alapuló jogi aktusokról szóló egyetértési megállapodással összhangban az Európai Parlament és a Tanács tájékoztatást kapott a GCG azon üléseiről, amelyeken e felhatalmazáson alapuló jogi aktus tervezetét megvitatták, és a tagállami szakértőkkel egyidejűleg hozzájutott minden releváns dokumentumhoz.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A rendelet 3. cikkének (8) bekezdése felhatalmazza a Bizottságot arra, hogy a 19. cikknek („A felhatalmazás gyakorlása”) megfelelően felhatalmazáson alapuló jogi aktusokat fogadjon el az I. mellékletben meghatározott kockázati csoportok összetételének az említett melléklet módosításával történő naprakésszé tétele érdekében, amelynek tükröznie kell az Unió gázellátásának biztonságát érintő főbb transznacionális kockázatok alakulását és annak a tagállamokra gyakorolt hatását, figyelembe véve a gázellátási zavarokat és az infrastruktúra működésének zavarait leíró forgatókönyvek egész Unióra kiterjedő, az ENTSOG által a 7. cikk (1) bekezdése szerint végrehajtott szimulációjának eredményeit. A naprakésszé tétel megkezdése előtt a Bizottság a rendelet 4. cikkének (4) bekezdésében meghatározott keretek között konzultál a GCG-vel az aktualizálás tervezetéről.
            
            
               E felhatalmazáson alapuló rendelet célja a rendelet I. mellékletének módosítása egyes kockázati csoportok új tagállamokkal való kiegészítése révén annak érdekében, hogy figyelembe lehessen venni egyrészt az új és jövőbeli gázinfrastruktúráknak az I. melléklet szerinti vészhelyzeti gázfolyosókon belüli földgázforgalomra gyakorolt hatását, másrészt e tagállamok potenciális hozzájárulását a szóban forgó folyosók mentén bekövetkező ellátási zavarok esetén. Az egyes módosításokat a következő bekezdések ismertetik. A kockázati csoportokat módosítani kell továbbá az Egyesült Királyság Európai Unióból való kilépése miatt is.
            
            
               A Finnország és Észtország gázszállító rendszereit összekötő „balti összekötőelem” (Baltic Connector) 2019 decemberében kezdte meg működését, amelynek – az „Északkelet” csoportot érintő ellátási zavar esetén fellépő – hatását az ENTSOG egész Unióra kiterjedő első szimulációjának 2020. évi kiegészítése már elemezte. Ez az új infrastruktúra indokolja, hogy Finnország az „1. b) Belarusz kockázati csoport” tagja legyen.
            
            
               Az egyik legjelentősebb, több kockázati csoportok összetételére is hatást gyakorló jövőbeli infrastruktúra a „Balti gázvezeték-infrastruktúra projekt” (Baltic Pipe Project), amely Norvégiából Dániába (és Svédországba), valamint a Balti-tengeren keresztül Lengyelországba szállít gázt. A Dánia és Lengyelország közötti kétirányú gázvezetéken keresztül történő földgázszállítás várhatóan 2022-ben indul meg.
            
            
               Módosításokat indokló, fontos jövőbeli infrastruktúra továbbá a „Lengyelország–Litvánia gázösszeköttetés” (GIPL) is: ez a kétirányú gázinfrastruktúra olyan közös érdekű projekt, amely Lengyelország és Litvánia gázszállító rendszereit fogja összekötni, és várhatóan 2022 végére kezdi meg működését. 
            
            
               E két fő infrastruktúra hálózatba kapcsolása az alábbi változtatásokat indokolja.
            
            
               A kelet felől érkező gázszállítás szempontjából összeállított kockázati csoportok (I. melléklet, 1. pont) tekintetében: 
            
            
               Dániát és Svédországot hozzá kell adni az „a) Ukrajna” és a „b) Belarusz” kockázati csoporthoz;
            
            
               Csehországot, Dániát, Németországot, Lengyelországot, Szlovákiát és Svédországot pedig fel kell venni a „d) Északkelet” kockázati csoport tagállamai közé.
            
            
               Az Északi-tenger felől érkező gázszállítás kockázati csoportja (I. melléklet, 2. pont) esetében Lengyelországot hozzá kell adni az „a) Norvégia” és a „c) Dánia” kockázati csoporthoz.
            
            
               Tekintettel továbbá a Románia és Magyarország közötti kétirányú gázszállítás részeként Csanádpalotán 2020 novembere óta üzemben lévő rendszerösszekötési pont
                  8
                (a „ROHUAT/BRUA” átviteli folyosóhoz kapcsolódó közös érdekű projekt) meglévő kapacitására, indokolt, hogy Magyarország tagja legyen a Transz-balkán kockázati csoportnak. 
            
         
         
            
               Végezetül az – Európai Unióból való 2020. február 1-jei kilépését követően – immáron harmadik országnak számító Egyesült Királyság többé nem tagja az „a) Norvégia” és a „d) Egyesült Királyság” kockázati csoportnak. Az I. mellékletet az említetteknek megfelelően módosítani kell.
            
            
               A kockázati csoportok összetételének tervezett kiigazítása várhatóan jelentős pozitív hatással lesz az Unió gázellátásának biztonságára, hiszen több tagállam tud majd részese lenni az adott kockázati csoportok munkafolyamatainak. A csoportokhoz újonnan hozzáadott tagállamok kifejthetik véleményüket a felülvizsgált regionális együttműködési mechanizmusokkal összefüggésben, észrevételeiknek köszönhetően pedig javulni fog a közös kockázatértékelések minősége és pontossága. Bár ez további adminisztratív feladatokat jelent egyes tagállamok számára, ezt a terhet egyértelműen ellensúlyozza az a tény, hogy a korábbinál több csoportban való hozzájárulásuk teljesebb és megbízhatóbb veszélyhelyzeti felkészültséget eredményez: a (2022 októberéig elkészítendő) felülvizsgált közös kockázatértékelések realisztikusabb és pontosabb képet adnak majd annak köszönhetően, hogy az egyes vészhelyzeti ellátási folyosókkal 2023-ban már összekapcsolt tagállamok perspektívájából is elemzik a helyzetet. Ez pedig hasznos lesz a nemzeti kockázatértékelések kidolgozása során, és szilárd alapot biztosít a nemzeti tervek elkészítéséhez, amelyekről 2023 márciusában kell majd tájékoztatni a Bizottságot.
            
            
               A jogi aktus a Bizottság részére a rendelet 3. cikkének (8) bekezdése és 19. cikke által biztosított felhatalmazás hatálya alá tartozik, és nem lép túl az említett rendelkezés céljának eléréséhez szükséges mértéken.
            
            
               Ez a felhatalmazáson alapuló jogi aktus módosítja és felváltja a rendelet egyes rendelkezéseit, ezért helyénvaló felhatalmazáson alapuló rendelet előterjesztése útján eljárni.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.11.18.)
            
            
               az (EU) 2017/1938 európai parlamenti és tanácsi rendeletnek a kockázati csoportok összetétele tekintetében történő módosításáról
            
            
               AZ EURÓPAI BIZOTTSÁG
            
            
               tekintettel az Európai Unió működéséről szóló szerződésre,
            
            
               tekintettel a földgázellátás biztonságának megőrzését szolgáló intézkedésekről és a 994/2010/EU rendelet hatályon kívül helyezéséről szóló, 2017. október 25-i (EU) 2017/1938 európai parlamenti és tanácsi rendeletre
                  9
                és különösen annak 3. cikke (8) bekezdésére,
            
            
               mivel:
            
            
               (1)A regionális együttműködés – a szolidaritás szellemében – az (EU) 2017/1938 rendelet által a földgázellátás biztonsága érdekében létrehozott mechanizmus alapelve. A regionális együttműködés gyakorlati megvalósítására az említett rendelet I. melléklete tizenhárom kockázati csoportot határoz meg, amelyek összeállítása négy fő vészhelyzeti gázellátási folyosóhoz igazodik. Az I. melléklet minden egyes kockázati csoport esetében felsorolja azokat a tagállamokat, amelyek a folyosó mentén bekövetkező ellátási zavar esetén érintettek lehetnek és/vagy szerepet játszhatnak. Az (EU) 2017/1938 rendelet 3. cikkének (8) bekezdése alapján a Bizottság felhatalmazást kapott arra, hogy felhatalmazáson alapuló jogi aktusokat fogadjon el e kockázati csoportok összetételének aktualizálása céljából. 
            
            
               (2)Az (EU) 2017/1938 rendelet elfogadása óta több új jelentős gázinfrastruktúrát helyeztek működésbe, és várhatóan újabbak átadására kerül sor az elkövetkező hónapokban. A szóban forgó infrastruktúrák révén új vészhelyzeti ellátási folyosók jönnek létre. Az említett infrastruktúrák hatást gyakorolnak azokra a tagállamokra is, amelyek a fő gázellátási útvonalak esetleges meghibásodásai esetén érintettek lehetnek, illetve hozzájárulhatnak a probléma megoldásához.
            
            
               (3)Az (EU) 2017/1938 rendelet 7. cikkének (1) bekezdése értelmében a Földgázpiaci Szállításirendszer-üzemeltetők Európai Hálózatának (ENTSOG) 2021 novemberéig el kell végeznie a gázellátási zavarokat és az infrastruktúra működésének zavarait leíró forgatókönyvek egész Unióra kiterjedő felülvizsgált szimulációját. Az említett szimuláció kiterjed a 2017 óta végrehajtott uniós gázinfrastruktúra-fejlesztésekre és azoknak az egyes vészhelyzeti gázellátási folyosókra gyakorolt hatásaira. A szimuláció figyelembe veszi továbbá az összes olyan gázinfrastruktúrát, amelyek átadására várhatóan 2023 januárjáig sor kerül. 
            
            
               (4)Az új és a jövőbeli gázinfrastruktúrák által a vészhelyzeti gázfolyosókra gyakorolt hatás – amint azt az ENTSOG szimulációi is tükrözik – indokolttá teszi a kockázati csoportok összetételének megfelelő módosítását. 
            
            
               (5)A gázinfrastruktúra új elemeinek az egyes kockázati csoportok összetételére gyakorolt hatása több alkalommal is napirendi pontja volt a gázkoordinációs csoport (GCG) 2020-ban és 2021-ben tartott rendes üléseinek. E jogi aktus tartalmának megvitatására a GCG egyik, kizárólag a tagállami képviselők és az ENTSOG megfigyelői részvételével megrendezett ülésén került sor.
            
            
               (6)Az Egyesült Királyság 2020. február 1-je óta nem tagállama az Európai Uniónak. A jogbiztonság érdekében tehát törölni kell az (EU) 2017/1938 rendelet I. mellékletében felsorolt tagállamok közül.
            
            
               (7)Az (EU) 2017/1938 rendeletet ezért ennek megfelelően módosítani kell,
            
            
                ELFOGADTA EZT A RENDELETET:
            
            
               1. cikk
            
         
         
            
               Az (EU) 2017/1938 rendelet I. mellékletének helyébe e rendelet mellékletének szövege lép.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.11.18.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 280., 2017.10.28., 1. o.
               
               
                  
                     (2)
                  
                        A földgázszállító hálózatokhoz való hozzáférés feltételeiről és az 1775/55/EK irányelv hatályon kívül helyezéséről szóló, 2009. július 13-i 715/2009/EK európai parlamenti és tanácsi rendelet (HL L 211., 2009.8.14., 36. o.) 8. cikke (3) bekezdésének b) pontja értelmében az ENTSOG kétévente kidolgozza a tízéves hálózatfejlesztési tervet.
               
               
                  
                     (3)
                  
                        A szakértői csoport nyilvántartási száma: X01096.
               
               
                  
                     (4)
                  
                        A szakértői csoport felállítására először 2006-ban került sor; a jelenlegi összetétel a gázkoordinációs csoport összetételére és működésének szabályozására vonatkozó rendelkezések meghatározásáról, valamint a 2006/791/EK bizottsági határozat hatályon kívül helyezéséről szóló, 2011. augusztus 11-i bizottsági határozatban van rögzítve (HL C 236., 2011.8.12., 10. o.).
               
               
                  
                     (5)
                  
                        Hét tagállam küldte meg észrevételeit írásban.
               
               
                  
                     (6)
                  
                        Azon e-mail mellékleteként, amelyben az Európai Unió melletti Állandó Képviseletek energiaügyi attaséi értesítést kaptak a GCG korlátozott formációban tartandó, közelgő üléséről, és a Bizottság felkérte őket a küldöttek kijelölésére. A GCG szokásos tagállami küldöttei másolatot kaptak az elektronikus levélről.
               
               
                  
                     (7)
                  
                        Öt hozzászólás érkezett: egy polgári és négy ipari szövetségi visszajelzés.
               
               
                  
                     (8)
                  
                        A projekt az első szakaszban 1,75 milliárd m3/év földgáz szállítását tette lehetővé, és kapacitása a második szakaszban várhatóan 4,4 milliárd m3/év értékre bővül.
               
               
                  
                     (9)
                  
                        HL L 280., 2017.10.28., 1. o.
               
            
      
    ---documentbreak--- 
      
         
         
            
               MELLÉKLET
            
            
               „I. MELLÉKLET
            
            
               Regionális együttműködés
            
            
               A tagállamoknak a 3. cikk (7) bekezdésében említett kockázati csoportjai, amelyek alapul szolgálnak a kockázatokhoz kapcsolódó együttműködés számára: 
            
            
               1. Kockázati csoportok a kelet felől érkező gázellátás szempontjából:  
            
            
               a)Ukrajna: Bulgária, Csehország, Dánia, Németország, Görögország, Horvátország, Olaszország, Luxemburg, Magyarország, Ausztria, Lengyelország, Románia, Szlovénia, Szlovákia, Svédország; 
            
            
               b)Belarusz: Belgium, Csehország, Dánia, Németország, Észtország, Lettország, Litvánia, Luxemburg, Hollandia, Lengyelország, Szlovákia, Finnország, Svédország; 
            
            
               c)Balti-tenger: Belgium, Csehország, Dánia, Németország, Franciaország, Luxemburg, Hollandia, Ausztria, Szlovákia, Svédország; 
            
            
               d)Északkelet: Csehország, Dánia, Németország, Észtország, Lettország, Litvánia, Lengyelország, Szlovákia, Finnország, Svédország; 
            
            
               e)Transz-balkán: Bulgária, Görögország, Magyarország, Románia.
            
            
                
            
            
               2. Kockázati csoportok az Északi-tenger felől érkező gázellátás szempontjából: 
            
            
               a)Norvégia: Belgium, Dánia, Németország, Írország, Spanyolország, Franciaország, Olaszország, Luxemburg, Hollandia, Lengyelország, Portugália, Svédország; 
            
            
               b)Kis fűtőértékű gáz: Belgium, Németország, Franciaország, Hollandia; 
            
            
               c)Dánia: Dánia, Németország, Luxemburg, Hollandia, Lengyelország, Svédország; 
            
            
               d)Egyesült Királyság: Belgium, Németország, Írország, Luxemburg, Hollandia.
            
            
            
               3. Kockázati csoportok az Észak-Afrika felől érkező gázellátás szempontjából: 
            
            
               a)Algéria: Görögország, Spanyolország, Franciaország, Horvátország, Olaszország, Málta, Ausztria, Portugália, Szlovénia; 
            
         
         
            
               b)Líbia: Horvátország, Olaszország, Málta, Ausztria, Szlovénia. 
            
            
            
               4. Kockázati csoportok a délkelet felől érkező gázellátás szempontjából: 
            
            
               a)Déli Gázfolyosó – Kaszpi-tenger: Bulgária, Görögország, Horvátország, Olaszország, Magyarország, Málta, Ausztria, Románia, Szlovénia, Szlovákia; 
            
            
               b)Földközi-tenger keleti térsége: Görögország, Olaszország, Ciprus, Málta.”